แนวโน้มหุ้นเช้าปรับลงตามตลาดต่างประเทศ
นักวิเคราะห์ฯ คาดตลาดหุ้นไทยเช้านี้ปรับตัวลงตามภูมิภาคหลังดาวโจนส์ลงแรง โดยตลาดฯรับปัจจัยลบจากนอกประเทศ
24 ต.ค. 2555

นักวิเคราะห์ฯ คาดตลาดหุ้นไทยเช้านี้ปรับตัวลงตามภูมิภาคหลังดาวโจนส์ลงแรง โดยตลาดฯรับปัจจัยลบจากนอกประเทศ
นายเกียรติก้อง เดโช นักกลยุทธ์ บล.ซีไอเอ็มบี(ประเทศไทย) กล่าวว่า ดัชนีหุ้นไทยวันนี้มองว่าจะมีการปรับตัวลงตามภูมิภาค ซึ่งเป็นผลมาจากดาวโจนส์ลงแรง หลังผิดหวังผลประกอบการที่ทยอยประกาศผลออกมา แต่มองว่ากระทบต่อไทยไม่มากนัก อาจจะลงไปทดสอบที่แนวรับ 1,300 จุด 
ส่วนในประเทศ แรงหนุนอื่นๆ เช่น แรงซื้อหุ้นพลังงาน หรือหุ้นธนาคาร ไม่น่าจะมีแล้ว หลังธนาคารพาณิชย์ประกาศผลการดำเนินงานไปแล้ว ส่วนพลังงานวันนี้ราคาน้ำมันยังปรับลดลงทำให้กลุ่มพลังงานลงตาม ส่วนหุ้นสื่อสารก็ยังมีแรงกดดันในเรื่องของการฟ้องร้องกันอยู่ เพราะฉะนั้นก็จะยังไม่มีแรงซื้อเข้ามา 
“วันนี้ก็จะมีแค่เอสซีจีที่จะประกาศผลการดำเนินงานเท่านั้นเอง ซึ่งราคาก็จะสะท้อนไปพอสมควร ส่วนหุ้นที่จะยังพอเล่นได้ก็น่าจะเป็นเรื่องของหุ้นอสังหาริมทรัพย์ดูในเรื่องของผลดำเนินงาน" นายเกียรติก้อง กล่าว    พร้อมให้แนวรับ 1,300-1,296 จุด และแนวต้าน 1,312 จุด